રસિકભાઈ આમ તો મજૂરીકામના માણસ. વાપીના એક જાણીતા મંડપ ડેકોરેટર્સને ત્યાં 20 કરતાં વધુ વર્ષોથી નોકરી કરે. થોડા વખત પહેલાં વાપીમાં ‘માનવ કલ્યાણ’માં એક લગ્ન નિમિત્તે તેઓ મંડપ છોડવાની મજૂરી કરવા ગયા હતા. તેઓ કહે છે :'લગ્ન પૂરાં થયાં પછી રાત્રે 12 વાગ્યે હું એક ખૂણે મંડપ છોડવાનું કામ કરતો હતો ત્યાં મારી નજર એક મોટી થેલી પર પડી. મેં થેલી હાથમાં લઈને અંદર જોયું તો અંદર બીજી બે નાની કોથળી હતી. મને લાગ્યું કે બીજું કોઈ જોશે તો એનું મન લલચાશે. એટલે મેં મારી પથારીની ગોદડીની નીચે ઓશીકાની જેમ મૂકી દીધી. જેમના ઘરનું લગ્ન હતું એ ભાઈ સવારે દોડતા દોડતાં આવ્યા. મેં એમને થેલી આપી. એમાં એક લાખ આઠ હજાર રૂપિયા રોકડા, એક 22,000ની કિંમતની સાડી અને લાખ રૂપિયા ઉપરનું સોનું હતું. એમણે બરાબર તપાસ્યું તો એક પાઈ પણ ઓછી નહોતી. એમને આશ્ચર્ય સમાતું નહોતું.